Skoolhoof sterf in M4-ongelukRoshni Moonsamy (Foto: Facebook) Northlands Girls’ High School in die noorde van Durban is in rou gedompel nadat hulle skoolhoof Woensdagaand doodgebrand het toe haar motor teen ŉ pilaar van ŉ brug op die M4 in KwaZulu-Natal gebots het. Roshni Moonsamy is intussen geïdentifiseer as die vrou wat in dié voorval omgekom het. “Dit is met diepe hartseer dat Northlands Girls’ High School die tragiese verlies van ons geliefde skoolhoof bekend maak. Sy was gisteraand in ŉ motorongeluk,” het die skool Donderdag in ŉ verklaring op sosiale media geskryf. Maroela Media het vroeër berig die voorval het om 23:00 op die M4-snelweg net verby die M41-afrit tussen La Lucia en Umhlanga Rocks plaasgevind. Shawn Herbst, woordvoerder van Netcare 911, het gesê nooddienste is na die toneel ontbied waar die motoris vermoedelik beheer oor haar voertuig verloor en teen die pilaar gebots het. Die uitgebrande motor. (Foto: ANA) Met paramedici se aankoms op die toneel was dié voertuig in vlamme gehul. Die plaaslike brandweer is ontbied om die vlamme te blus waarna die liggaam van die vrou in die motor gevind is. Sy kon aanvanklik nie geïdentifiseer word weens die aard van haar beserings nie, het Herbst gesê. Volgens lt.kol. Thulani Zwane, woordvoerder van die polisie, is die 49-jarige bestuurder van die motor op slag dood. Luidens die verklaring sal berading beskikbaar wees aan personeel en leerders ná Moonsamy se dood. Die skool was egter nie beskikbaar vir kommentaar nie. Die polisie ondersoek ŉ saak van strafbare manslag, het Zwane gesê.